หุ้นบล.เด่นชัดโชว์กำไรสูงลิ่ว บีฟิทให้กู้มันส์
&nbsp;
11 ส.ค. 2554

โพสต์ทูเดย์ — ธุรกิจหลักทรัพย์ไตรมาส 3 กำไรอู้ฟู่ตามคาด TISCOKK รายได้นายหน้าค้าหุ้นเพิ่มตามภาวะตลาดหุ้นด้าน BSEC กำไรพุ่ง 119% มาร์จินปูด
บริษัท ทิสโก้ไฟแนนเชียล กรุ๊ป (TISCO) เปิดเผยว่า ไตรมาส 3 ที่มีกำไรสุทธิถึง 730 ล้านบาท เกิดจาก บล.ทิสโก้ มีรายได้จากธุรกิจค้าหลักทรัพย์ จำนวน 212.76 ล้านบาท โตขึ้น 35.6% จากงวดเดียวกันของปีก่อนที่มีรายได้ 156.90 ล้านบาท ซึ่งเติบโตตามตลาดหุ้นที่ดัชนีตลาดหุ้นพุ่งขึ้นจาก 797.31 จุด มาอยู่ที่ 975.30 จุด
ขณะที่มูลค่าการซื้อขายเฉลี่ยต่อวันช่วงไตรมาส 3 มาอยู่ที่ 3.56 หมื่นล้านบาท เพิ่มขึ้นจากเฉลี่ย 2.3 หมื่นล้านบาท ต่อวันในไตรมาส 2
ด้านธนาคารเกียรตินาคิน (KK) ก็มีรายได้จากธุรกิจค้าหุ้นจำนวน 143 ล้านบาท โตขึ้น 43.4% จากงวดเดียวกันปีก่อน
นายวรกิจ สร้างศรีวงศ์ รักษาการประธานเจ้าหน้าที่บริหาร บล.บีฟิท (BSEC) รายงานผลประกอบการเฉพาะกิจการงวดไตรมาส 3 ปีนี้ กำไรสุทธิ 9.81 ล้านบาท คิดเป็นกำไรหุ้นละ 0.012 บาท พุ่งขึ้น 119% เทียบกับกำไรสุทธิ 4.46 ล้านบาทหรือ 0.0055 บาท ในช่วงเดียวกันปีก่อน 
ดังนั้น รวม 9 เดือนแรกปีนี้กำไรสุทธิ 16.18 ล้านบาท หรือ 0.0198 ล้านบาทพุ่งขึ้น 140% มาจากรายได้ค่านายหน้าโตขึ้น 94.66% และมีรายได้ดอกเบี้ยเงินให้กู้ยืมเพื่อซื้อหลักทรัพย์ (มาร์จิน) เพิ่มขึ้น 87.62% หลังการปล่อยกู้ลูกค้าในบัญชีเครดิตบาลานซ์เพิ่มขึ้น